Δεν αποτελεί είδηση πλέον πως η ΑΕΚ δεν νικά πριν από την διακοπή των Χριστουγέννων, αφού αυτό συνέβη για 5η συνεχόμενη φορά, από τότε που επέστρεψε στην Super League, μετά το 0-0 με την Λαμία. Από ένα δοκάρι οι δύο ομάδες (Βασιλόγιαννης με απόκρουση και του Τσιντώτα στο 9’ και του Γιακουμάκη στο 79’), με την Ένωση πάντως να διαμαρτύρεται –δίκαια - για πέναλτι του Ρόμανιτς πάνω στον Αλμπάνη στο 71’ με τον παίκτη της Λαμίας να παίζει με τα χέρια μόνο πάνω στον παίκτη της ΑΕΚ.



Αυτή ήταν η 4η ισοπαλία φέτος για την ΑΕΚ, που δεν μπόρεσε να φτιάξει πολλές ευκαιρίες και πάλι, ενώ είχε και μια σημαντική απώλεια, αφού στο φινάλε του πρώτου μέρους έχασε με μυϊκό τραυματισμό τον Νέλσον Ολιβέιρα. Στους 28 πόντους έμεινε η Ένωση, στους 19 η Λαμία που έμεινε αήττητη εντός έδρας.



Πώς έπαιξαν



Σε 4-2-3-1 η διάταξη και των δύο αντιπάλων. Η ΑΕΚ μπορεί να έδινε το γράφημα στην επίσημη ιστοσελίδα της για 3-4-1-2, όμως ο Παουλίνιο έπαιξε καθαρό δεξί εξτρέμ, με τον Μπακάκη πίσω του, ενώ ο Μάνταλος έπαιζε τραβιόταν λίγο πιο αριστερά. Για την Λαμία ο Ρόμανιτς αριστερά, ο Βασιλόγιαννης δεξιά και ο Τιρόνε πίσω από τον Τουράμ. Μετά το 69' η ΑΕΚ το γύρισε σε 4-3-3.



Το ματς



Η αναμέτρηση άρχισε με καλό ρυθμό και την Ένωση να φτάνει στην πρώτη καλή στιγμή μόλις στο 6ο λεπτό, όταν ο Λιβάια πήρε την μπάλα στο κέντρο, προχώρησε και άνοιξε ωραία αριστερά στον Ολιβέιρα που μπήκε στην περιοχή, σούταρε για να πέσει στην κλειστή του γωνία ο Θεοδωρόπουλος και να διώξει σε κόρνερ. Η Λαμία απάντησε με μια μεγάλη φάση στο 9’ όταν ο Τουράμ κέρδισε φάουλ από τον Βράνιες. Ο Βασιλόγιαννης, εκτέλεσε στο 9ο λεπτό, αλλά ο Τσιντώτας έκανε απίθανη επέμβαση με την μπάλα να χτυπά και στο οριζόντιο δοκάρι και ν’ απομακρύνεται.



Η ΑΕΚ προσπάθησε με πολλές στημένες μπάλες να φτάσει στο γκολ και στο 17’ ο Μάνταλος έκανε σέντρα σουτ, αφού ξαναπήρε την μπάλα από δική του εκτέλεση κόρνερ και απόκρουση της άμυνας. Η σέντρα σουτ του, αποκρούστηκε δύσκολα από τον Θεοδωρόπουλο, ενώ στη συνέχεια ο Ολιβέιρα από δύσκολη θέση έστειλε την μπάλα άουτ.



Από εκεί και μετά ο ρυθμός του αγώνα έπεσε πολύ. Η ΑΕΚ δεν μπόρεσε να βγάλει άλλες δημιουργίες, παρά το γεγονός πως λίγο πριν από το 25ο λεπτό, ο Καρέρα ζήτησε από τον Μάνταλο, να έρθει περισσότερο στον άξονα. Μάλιστα η Ένωση δεν μπόρεσε να βγάλει ούτε υποψία ευκαιρίας, με εξαίρεση μια φάση στο 38’ όταν ο Λόπες έβγαλε ωραία συνεργασία με τον Λιβάια, αλλά τον αριστερό μπακ της Ένωσης, πρόλαβε με προβολή ο Βύντρα.



Σαν να μην έφτανε η αδυναμία στην δημιουργία φάσεων για την Ένωση στο δεύτερο μισό του πρώτου μέρους, ήρθε το 42’ ο τραυματισμός του Ολιβέιρα να κάνει πιο δύσκολη την αποστολή της, με τον Πορτογάλο να αντικαθίσταται από τον Γιακουμάκη. Στις καθυστερήσεις του α’ μέρους ο φορ της ΑΕΚ έπιασε κεφαλιά, αλλά αυτή πέρασε άουτ.



Με την έναρξη του β’ μέρους, ο Μάσιμο Καρέρα έριξε τον Αλμπάνη στο ματς αντί του Μπακάκη, για να περάσει στη θέση του δεξιού εξτρέμ τον νεοεισελθόντα και να γυρίσει δεξί μπακ τον Παουλίνιο. Ωστόσο η πρώτη φάση στην επανάληψη θα έρθει από την Λαμία με τον Σιμόες να κάνει λάθος εκτίμηση κοντά στην τελική γραμμή, τον Τιρόνε να θέλει να τσιμπήσει την μπάλα και με την καραμπόλα που έγινε με τον Τσιντώτα, η μπάλα πήρε τροχιά προς την εστία, με τον Βράνιες να προλαβαίνει να διώξει.

Το ματς έγινε νευρικό, με την ΑΕΚ να μην μπορεί να παίξει όπως θα ήθελε. Μάλιστα στο 65’ ο Μπεχαράνο, μετά από εκτέλεση κόρνερ του Τιρόνε, έμεινε ξεμαρκάριστος στο δεύτερο δοκάρι, αλλά η μπάλα στην κεφαλιά του Βολιβιανού, πέρασε άουτ. Λίγο αργότερα ο Καρέρα, γύρισε το σύστημα σε 4-3-3 με τους Μάνταλο και Κρίστιτσιτς, εσωτερικούς μέσους. Ο Σκουλάς στο 71’ θ’ αρνηθεί να δώσει παράβαση σε παίξιμο με σπρωξιά του Ρόμανιτς πάνω στον Αλμπάνη σε μια φάση που οι Ενωσίτες έχουν δικαίωμα να φωνάζουν.



Στο 79’ η ΑΕΚ θα χάσει την μεγαλύτερη ευκαιρία στο ματς, αφού ο Λόπες θα εκτελέσει φάουλ, η μπάλα θ’ αλλάξει πορεία στο τείχος, ο Γιακουμάκης θα πιάσει την προβολή, αλλά η μπάλα θα καταλήξει στο οριζόντιο δοκάρι. Στο 84’ ο Λιβάια σούταρε, αλλά ο Αντέτζο έβαλε την κόντρα, ενώ στο 85’ ο Βράνιες έκανε την κεφαλιά που μπλόκαρε ο Θεοδωρόπουλος. Το ίδιο έπραξε ο πορτιέρε της Λαμίας και στο σουτ του Λιβάια στο 90+3’.



Οι συνθέσεις:



Λαμία (4-2-3-1): Θεοδωρόπουλος, Σκαρντοβέλι, Βύντρα, Αντέτζο, Ασίγκμπα, Ρόμανιτς, Μπεχαράνο, Τουράμ, Τιρόνε (72’ Σάλιακας), Σκόνδρας, Βασιλόγιαννης (90+1’ Μπουλούλης)

Στον πάγκο έμειναν οι: Καχριμάν, Τζέραρντ, Ανάκογλου, Τζανετόπουλος, Βλαχομήτρος,



ΑΕΚ (4-2-3-1): Τσιντώτας, Βράνιες, Τσιγκρίνσκι, Μπακάκης (46’ Αλμπάνης), Παουλίνιο, Λόπες, Σιμόες, Κρίστιτσιτς, Μάνταλος, Λιβάια, Ολιβέιρα (44’ λ.τρ. Γιακουμάκης)



Στον πάγκο έμειναν οι: Αθανασιάδης, Οικονόμου, Σβάρνας, Σαμπανάτζοβιτς, Βέρντε,